RESOLUCIÓN do 14 de febreiro de 2005, da Dirección Xeral de Relacións Laborais, pola que se dispón o rexistro, o depósito e a publicación, no Diario Oficial de Galicia, do convenio colectivo para o persoal laboral do Sindicato Nacional de CC.OO. de Galicia.
CONSELLERÍA DE ASUNTOS SOCIAIS, EMPREGO E RELACIÓNS LABORAIS — III. OUTRAS DISPOSICIÓNS — 17/03/2005

Visto o texto do convenio colectivo de ámbito autonómico para o persoal laboral do Sindicato Nacional de CC.OO. de Galicia (código de convenio 8200502), que se subscribiu o 5 de maio de 2004 entre os representantes da dirección do sindicato e a parte social, e de conformidade co disposto no artigo 90.2º e 3º do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, e no Real decre
to 1040/1981, do 22 de maio, sobre rexistro e depósito de convenios colectivos de traballo, esta dirección xeral
ACORDA:
Primeiro.-Ordenar a inscrición do devandito convenio colectivo no rexistro xeral de convenios desta dirección xeral.
Segundo.-Remitir o texto orixinal ao correspondente servizo deste centro directivo.
Terceiro.-Dispoñer a súa publicación no Diario Oficial de Galicia.
Santiago de Compostela, 14 de febreiro de 2005.
Antonio de la Hera Roldán
Director xeral de Relacións Laborais
Convenio colectivo para o persoal laboral
do Sindicato Nacional de CC.OO. de Galicia
Capítulo I
Disposicións xerais
Artigo 1º.-Ámbito persoal, territorial e funcional.
Este convenio regula as condicións de traballo do persoal asalariado dependente do Sindicato Nacional de CC.OO. de Galicia, sen máis excepcións cás previstas pola lei.
Quedan excluídas expresamente da aplicación deste convenio todas as persoas que sexan elixidas polo congreso, o consello ou órgano respectivo para tarefas sindicais, sempre e cando lles sexa recoñecida a categoría de sindicalistas, adxuntos sindicais, colaboradores sindicais ou similares.
Ao persoal que estea contratado con base en convenios de colaboración con outras entidades, non lle afectarán aqueles puntos que veñan regulados nos convenios de colaboración, pero si os restantes.
Artigo 2º.-Normativa aplicable e supletoria.
Todas as materias que son obxecto de regulación neste convenio substitúen as disposicións pactadas con anterioridade. Para o non previsto aquí, rexerá o disposto no Estatuto dos traballadores e demais normas legais ou regulamentarias que conformen a lexislación vixente, sen que en ningún caso ningún traballador ou traballadora poida verse prexudicado.
Non obstante, todos aqueles conceptos retributivos que se viñesen percibindo e que non aparezan recollidos neste convenio respectaranse como complemento persoal transitorio, que será absorbido polos incrementos retributivos derivados de futuras revisións salariais.
Todas as materias que son obxecto de regulación neste convenio pasan automaticamente a incorporarse ao Estatuto de persoal do sindicato nacional.
Artigo 3º.-Vixencia, duración e denuncia.
Este convenio entrará en vigor o 1-1-2002, independentemente da súa publicación no Diario Oficial de Galicia (DOG); terá unha duración de tres anos e expirará, polo tanto, o 31-12-2004.
Este convenio queda denunciado automaticamente dous meses antes da súa finalización. Mentres non se produza o asinamento dun novo, este manterá a súa vixencia.
Artigo 4º.-Vinculación á totalidade.
As condicións pactadas constitúen un todo orgánico indivisible e, para os efectos da súa aplicación práctica, serán consideradas globalmente.
Capítulo II
Clasificación profesional
Artigo 5º.-Categorías profesionais.
O mellor sistema para establecer as categorías profesionais é o que as liga aos requisitos exixibles no momento dunha nova contratación:
1. formación inicial.
2. experiencia.
(Entendendo estas como complementarias).
Deste xeito, establécense tres grupos profesionais e cinco categorías:
* Grupo de técnicos.
a) Categoría de técnicos superiores: exixencia de titulación universitaria superior.
b) Categoría de técnicos de grao medio: exixencia de titulación universitaria de grao medio ou formación e experiencia equivalentes (que definirá a comisión de persoal).
* Grupo de xestión.
c) Categoría de xestión: titulación de formación profesional de grao superior ou formación e experiencia profesional equivalentes (que definirá a comisión de persoal).
* Grupo de administración.
d) Categoría de administración: titulación de bacharel ou formación profesional de grao medio ou formación e experiencia profesional equivalentes (que definirá a comisión de persoal).
e) Categoría de auxiliar: titulación de graduado en educación secundaria obrigatoria (ESO) ou programa de garantía social (PGS) orientado ao desenvolvemento de función ou formación e experiencia profesional equivalentes (que definirá a comisión de persoal).
Especialidades
Os grupos e categorías definidos poden ser complementados, cando proceda, pola especificación dun nivel de especialidade concreto. A procedencia virá determinada en ocasións pola especificidade do posto (por exemplo, informática) e noutras polas exixencias legais para o desenvolvemento de funcións (avogado).
Promoción, grao e designación directa
Estableceranse mecanismos que lles permitan aos traballadores e traballadoras do sindicato nacional a promoción profesional mediante a formación e a experiencia e dentro dos límites legais.
Será competencia da comisión de persoal a elaboración dun manual de procedemento que garanta esta promoción.
* Grao.
O grao é un concepto que quere identificar a cualificación profesional, é dicir, a categoría. Está ligado por unha banda á experiencia dentro da estrutura e, por outra, á avaliación positiva do desenvolvemento das súas funcións.
Será competencia da comisión de persoal establecer anualmente os mecanismos que determinen os procesos avaliativos concretos para a adquisición do grao.
O grao será requisito para o desempeño dalgúns dos postos de traballo.
O importe do grao fará parte dos conceptos cotizables á Seguridade Social.
* Prazas de designación directa.
A todos os traballadores e traballadoras do sindicato nacional exíxelles un requisito mínimo de confianza expresado no Estatuto do persoal do sindicato nacional.
O desempeño dalgunhas funcións non só require da cualificación profesional e a experiencia axeitada, senón tamén dun requisito de especial confianza que se debe establecer entre a persoa que exerce a responsabilidade sindical e o traballador ou traballadora que desempeña funcións delegadas. O nomeamento e revogación para estes postos deberá realizala a persoa que exerza a responsabilidade sindical mediante designación directa, aceptada pola persoa que vai desempeñar o posto e revogable en calquera momento por calquera das dúas partes. En todo caso, a elección para un posto de designación directa quedará automaticamente revogada no caso de cesar na súa responsabilidade sindical a persoa que fai o nomeamento.
Durante o desempeño dun posto de designación directa, a persoa afectada terá unha reserva do seu posto de orixe equivalente a unha situación de excedencia forzosa.
Tipoloxía dos postos de traballo
01. Avogado/a.
02. Técnico/a asesor xurídico en asesorías sen posto tipo 01.
03. Técnico/a asesor xurídico con asistencia a xuízos.
04. Técnico/a asesor xurídico-posto base.
05. Técnico/a económico.
06. Técnico/a de emprego.
07. Técnico/a de formación.
08. Técnico/a de saúde laboral.
09. Técnico/a lingüístico.
10. Outros técnicos.
11. Xerencia.
12. Xestor/a económico.
13. Xestor/a de administración.
14. Xestor/a de TIC.
15. Servizos administrativos con persoal a cargo.
16. Servizos administrativos sen máis persoal.
17. Servizos administrativos-posto base.
18. Servizos de xestión económica.
19. Servizos informáticos.
20. Auxiliar administrativo (posto sempre a cargo dun 14).
21. Conserxaría.
22. Limpeza.
* Relación dos postos de designación directa.
Serán postos de designación directa:
-O posto de coordinación dun gabinete técnico ou xurídico. A designación correspóndelle á persoa responsable destes servizos dentro da Comisión Executiva do sindicato nacional.
-A secretaría de dirección da secretaría xeral do sindicato nacional. A designación realízaa o secretario ou secretaria xeral do sindicato nacional.
-O posto de administrador/xerente do Sindicato Nacional, con designación establecida coa persoa responsable de finanzas na Comisión Executiva do sindicato nacional.
-O posto de responsable do centro contable e administrativo, con designación establecida coa persoa responsable de finanzas na Comisión Executiva do sindicato nacional.
-Calquera outro que determine a Comisión Executiva do sindicato nacional, co acordo previo da comisión de persoal. Neste caso, a Comisión Executiva deberá establecer: o posto e as súas características, o posto de responsabilidade sindical coa que realiza a designación e o complemento salarial que corresponde ao posto.
* Funcións.
A comisión de persoal elaborará un manual de funcións para cada un dos tipos de traballo que se establezan na relación de postos de traballo (RPT) do sindicato.
* Postos con requirimento de especialidade.
01: licenciado/a en dereito.
02-04: licenciado/a en dereito ou diplomado en relacións laborais.
13: ciclo superior da familia informática.
00: outros, que serán determinados pola Comisión Executiva do sindicato nacional, tras a información e debate na comisión de persoal.
* Relación entre categorías e postos.
Postos
Categorías
B
C
D
E
01
E
02
E
EG
03
E
E
04
E
E
05
X
X
06
X
X
07
X
X
08
E
E
09
X
X
10
X
X
11
XG
XG
12
X
XG
13
X
XG
14
X
XG
Postos
Categorías
B
C
D
E
15
XG
16
X
17
X
XG
18
X
XG
19
X
XG
20
X
21
X
22
X
(A G indica requisito de grao, a E necesidade de especialidade).
* Sistema retributivo.
O sistema retributivo terá relación coa categoría profesional e o posto efectivamente desempeñado, conformando un todo que será especificado na nómina coa consideración de salario base. A retribución dos complementos dos postos de designación directa e do grao terá carácter de complemento.
* Adaptación do sistema actual ao proposto.
Equivalencia coas novas categorías profesionais.
En canto á categoría profesional, as equivalencias aos grupos 1, 2, 3, 4 e 5 son directas (licenciados/as, diplomados/as e xestores/as, colaboradores/as, administrativos/as, auxiliares/as).
-Equivalencia de categorías:
Categoría actual
Categoría nova
Persoal de limpeza
E
Auxiliar administrativo/a
E
Oficial administrativo/a
D
Colaborador/a administrativo
D
Técnico grao medio
B
Técnico/a
A
Técnico/a-coordinador/a
A
-Equivalencias económicas:
Nivel
actual
Retribución anual (A)
Categoría nova
Retrib. categoría (A)
Posto retrib. equivalente
Retribución posto (A)
A3
11.287,16
E
10.000
19
1.287,16
A2
12.599,04
D
11.000
16
1.599,04
A1
15.341,06
D
11.000
14
4.321,06
T3
22.328,27
B
14.000
03
8.328,27
T2
19.109,71
A
16.000
08
3.109,71
T1
28.423,03
A
16.000
01/05
12.423,03
T1C
34.959,32
A
16.000
Non existe
Non existe
Táboas retributivas (valores 2003)
-Categorías profesionais:
Categoría
Retribución anual (A)
E
10.000
D
11.000
Categoría
Retribución anual (A)
C
12.000
B
14.000
A
16.000
-Posto de traballo:
Posto
Retribución anual (A)
01
Avogado/a
12.423,03
02
Técnico/a asesor xurídico sen posto tipo 01
12.423,03
03
Técnico/a asesor xurídico con asist. xuízos
8.328,27
04
Técnico/a asesor xurídico-posto base
6.000
05
Técnico/a económico
12.423,03
06
Técnico/a de emprego
5.000
07
Técnico/a de formación
4.000
08
Técnico/a de saúde laboral
4.000
09
Técnico/a lingüístico
3.109,71
10
Outros técnicos/as
3.109,71
11
Xerencia
5.528,28
12
Xestor/a económico
4.500
13
Xestor/a de administración
4.500
14
Xestor/a de TIC
4.500
15
Servizos administrativos con persoal a cargo
4.321,06
16
Servizos administrativos sen máis persoal
3.000
17
Servizos administrativos-posto base
1.599,04
18
Servizos de xestión económica
1.599,04
19
Servizos informáticos
1.599,04
20
Auxiliar administrativo
1.287,16
21
Conserxaría
1.000
22
Limpeza
900
Retribución do grao: a retribución do grao será de 650 euros anuais.
-Cargos de designación directa:
Categoría
Retribución
anual (A)
Coordinación dun gabinete técnico ou xurídico
6.536,29
Secretaría de Dirección da Secretaría Xeral do S. N.
1.400
Posto de administrador/a \ xerente do S. N.
2.800
Posto de responsable do centro contable
1.400
* Relación de postos de traballo do Sindicato Nacional de CC.OO.
Pendente de realizar.
* Complemento persoal transitorio (CPT).
Cando logo de realizar a reasignación de postos conforme as táboas recollidas neste convenio se producise unha situación tal que o salario anterior fose maior que o actual, utilizarase un complemento persoal transitorio (CPT) de valor equivalente á diferenza citada.
Este CPT non ten carácter absorbible, e sufrirá os incrementos negociados en concordancia coas modificacións realizadas sobre a retribución da categoría profesional da persoa á que se lle aplica.
De modificarse o posto de traballo por disposición da empresa, o CPT actualizarase conforme a retribución do novo posto.
O CPT continuarase percibindo ata que se produza un cambio voluntario de posto de traballo.
Equivalencias de funcións
Mentres non sexan definidas as novas funcións, farase unha equivalencia provisional que se definirá na comisión de persoal.
* Implantación económica.
A implantación económica realizarase de xeito progresivo:
Ano 2004: adaptación directa das antigas categorías ás novas e CPT. Aplicación dos complementos de designación directa.
Ano 2004: implantación das novas categorías cando impliquen mellora respecto do nivel base.
Ano 2005: implantación do grao.
Capítulo III
Contratación
Artigo 6º.-Contratación.
En virtude do principio de causalidade no emprego, a contratación que se realice para un posto de traballo fixo será cun contrato fixo. Poderán concertarse contratos temporais para cubrir as vacantes ou os postos de traballo de nova creación, de carácter temporal.
Así mesmo, poderanse concertar contratos de xornada reducida; neste caso, as condicións económicas estarán en proporción co tempo traballado.
* Períodos de proba.
Establécense os seguintes períodos de proba:
-Persoal administrativo: 30 días.
-Persoal técnico e profesionais: 6 meses.
Capítulo IV
Promoción profesional e ascensos
Artigo 7º.-Comunicación da contratación a comités de empresa ou delegados e delegadas de persoal.
As partes comprométense a cumprir o previsto na normativa legal vixente en todo o relativo aos dereitos de información da representación dos traballadores e traballadoras en materia de contratación. A dirección do sindicato informará o comité de empresa ou os delegados e delegadas de persoal das vacantes ou postos de nova creación, do perfil aplicable aos candidatos e candidatas e mais da categoría.
Artigo 8º.-Procedemento de ascensos e acceso aos postos de traballo.
Será requisito preceptivo para cubrir as vacantes ou os postos de nova creación, independentemente de cal sexa o tipo de contratación, a preparación dunha convocatoria interna que permita a promoción e, de ser o caso, o acceso a eses postos do persoal do sindicato nacional.
Na dita convocatoria interna, reservada ao persoal do sindicato nacional, poderán participar todos os traballadores e traballadoras que estean de alta no momento da convocatoria, independentemente do seu carácter fixo ou temporal.
Unha vez realizada esta convocatoria, se o posto de traballo non foi cuberto, sacarase a convocatoria externa.
Artigo 9º.-Composición da comisión de exames ou probas de selección de acceso ou ascenso.
Para a selección do persoal que deba contratarse ou promoverse, e para a realización das probas obxectivas que han superar, constituirase unha comisión ou tribunal (que terá como norma fundamental os principios de igualdade, mérito e capacidade) do que formarán parte:
-Un membro da Comisión Executiva do sindicato nacional ou alguén designado por ela.
-O responsable da secretaría ou departamento para o que teña que prestar os servizos o contratado, ou a persoa en quen el delegue.
-Un membro do comité elixido polo dito órgano.
De xeito excepcional, poderán formar parte desta comisión quen decidan os seus membros.
Artigo 10º.-Promoción e ascensos.
Ao cambio de categoría optarase mediante concurso, como se explica no artigo 8º deste convenio.
Artigo 11º.-Mobilidade funcional.
Por criterio de racionalización do traballo e co obxectivo de dar plena ocupación a cada traballador e traballadora dentro do plano global organizativo, estes poderán ser cambiados de posto de traballo dentro da mesma categoría profesional, sempre que isto non comporte traslado de residencia e respectando as condicións contractuais existentes.
Cando un traballador ou traballadora realice funcións de superior categoría, percibirá o salario correspondente a esta última mentres desempeñe as ditas funcións.
Cando un traballador ou traballadora realice funcións de inferior categoría, percibirá o salario correspondente á categoría que posúe.
Capítulo V
Xornada, calendario, horario, vacacións, permisos e excedencias
Artigo 12º.-Xornada laboral e horario.
A xornada será de 35 horas semanais.
O cálculo da xornada para o ano 2004 é o seguinte:
Sábados e domingos: 104.
Festivos (non sábado): 10.
Festivos locais: 2.
Días de vacacións: 23.
24 e 31 de decembro: 2.
Total: 141.
Días ano 2004: 366.
Días descontar ano 2004: 141.
Total días de traballo: 225.
225/5: 45 semanas de traballo.
45x35: 1.575 horas ano 2004.
En cada organización elabórase un calendario anual que recollerá a xornada, festas, vacacións, etc.
No caso de que un festivo local cadrase en sábado, as traballadoras e traballadores afectados gozarán dese festivo noutro día laboral, entendéndose como tal de luns a venres.
A xornada de verán terá unha duración de 13 semanas, comezando o luns da semana que conteña o día 17 de xuño. O horario durante este período é de 8.00 a 15.00 horas.
Establécese un horario flexible dentro dos seguintes límites:
-É vontade das partes garantir o cumprimento dos horarios de traballo co obxectivo de dar o mellor servizo posible á afiliación e mais aos traballadores e traballadoras.
-Control horario: logo de discutilo co persoal, será o que cada organización estipule.
Artigo 13º.-Vacacións.
O persoal laboral do sindicato nacional terá dereito ao gozo de 23 días laborais (excluíndo sábados, domingos e festivos), que poderán reunir nun só período ou nun máximo de dous, en concepto de vacacións.
As vacacións gozaranse preferentemente no período comprendido entre o 1 de xullo e o 31 de agosto.
As excepcionalidades respecto ao seu uso serán estudadas entre a representación dos traballadores e a dirección do sindicato, evitando romper a normalidade no servizo.
En caso de baixa por enfermidade ou accidente durante o período de vacacións, estas quedarán suspendidas ata a reincorporación (alta IT), e poderanse gozar en calquera mes do ano. En todo caso, non poderán prorrogarse máis alá do 15 de xaneiro do ano seguinte.
O calendario de vacacións, elaborado entre a organización correspondente e o seu persoal traballador, deberá estar aprobado no primeiro trimestre do ano.
Artigo 14º.-Permisos.
a) Retribuídos.
Todo traballador e traballadora, avisando coa antelación posible, terá dereito a permisos retribuídos polas seguintes causas:
-Tres días en caso de falecemento ou enfermidade grave do cónxuxe ou parella de feito, nais, pais, fillos ou fillas, irmás ou irmáns, avós ou avoas, netos ou netas do afectado e da persoa con quen conviva. No caso de residencia fóra da provincia será un día máis. No caso de residencia fóra de Galicia serán dous días máis. Nos casos de enfermidade grave ou hospitalización, o permiso correspondente poderá
utilizarse de forma descontinua avisando previamente a dirección.
-O traballador ou traballadora terá dereito aos períodos necesarios de ausencia do traballo, remunerados, cando decida someterse a técnicas de fecundación asistida.
-No mesmo sentido, concederanse os permisos precisos para asistir a ximnasia de preparación para o parto.
-Tres días laborais por parto ou adopción.
-Un día laboral no caso de matrimonio ou inicio de vida en común de fillos ou fillas, pais, nais, irmáns ou irmás. No caso de residencia fóra da provincia será un día máis; no caso de residencia fóra de Galicia serán dous días máis.
-Por permiso para a lactación dun fillo menor de doce meses, o traballador ou traballadora terá dereito a dúas horas de redución da súa xornada diaria, que poderá usar tamén de forma fraccionada. O permiso de lactación aumentará proporcionalmente en caso de parto múltiple. A distribución horaria establecerase de mutuo acordo coa dirección.
-Polo tempo necesario, en casos de consulta médica ou acompañamento non habitual de familiar de primeiro grao.
-Un día por mudanza e dous se esta é fóra do concello de traballo.
-Vinte días naturais en caso de matrimonio ou decisión formal da parella de vida en común.
-Para asuntos propios establécense cinco días retribuídos ao ano. Poderanse gozar ata o 15 de xaneiro do ano seguinte.
-Serán días libres retribuídos para todo o cadro de persoal do sindicato nacional, o 24 e o 31 de decembro.
-Polo tempo indispensable, incluíndo o desprazamento, para exames para a obtención dun título.
-Polo tempo indispensable para o cumprimento dun deber inescusable de carácter público.
-Os traballadores e traballadoras afectados por drogodependencias terán un permiso retribuído polo tempo que requira seguir o tratamento prescrito, sempre no caso de non lles ser recoñecida a IT, e sempre que fagan efectivo o compromiso de incorporárense a programas de desintoxicación e deshabituación.
b) Garda legal.
-Os traballadores/as que por razón de garda legal teñan ao seu coidado directo algún menor de 8 anos ou unha persoa minusválida terán dereito a unha redución da xornada, coa diminución proporcional do salario cun máximo da metade da xornada.
c) Permisos non retribuídos.
O persoal laboral que leve un mínimo dun ano no sindicato terá dereito a solicitar o permiso sen salario por un máximo de 30 días, unha soa vez ou en dúas fraccións no ano, e terá que ser outorgado pola dirección do sindicato salvo que non resulte factible por notorias necesidades do servizo.
En caso de enfermidade grave e dilatada dun familiar de primeiro grao, disporase dos días necesarios de permiso sen soldo, e deberanse xustificar as ausencias ao traballo.
Artigo 15º.-Excedencias.
A petición de excedencia tramitarase por escrito á Comisión Executiva do Sindicato Nacional de CC.OO. de Galicia, co tempo necesario para resolver o que proceda.
a) Voluntarias.
Todas as persoas asalariadas do sindicato nacional que teñan máis dun ano de antigüidade poderán solicitar unha excedencia que non poderá ser inferior a seis meses nin superior a cinco anos. A dita excedencia entenderase sempre concedida sen dereito a percibir retribución ningunha e sen que o período de excedencia compute para efecto ningún.
O dereito de excedencia só poderá gozalo de novo o mesmo traballador ou traballadora se transcorreron tres anos desde o final da anterior excedencia.
O reingreso, que será comunicado como mínimo cun mes de antelación, será automático.
b) Forzosas.
Pasarase á situación de excedencia forzosa, que implicará o reingreso automático no posto de traballo anterior á súa concesión, polas seguintes causas:
-Nomeamento para un cargo público (nesta designación é necesaria a publicación en diario oficial), sindical (de ámbito comarcal ou superior) ou político (de ámbito provincial; neste caso requírense procesos electorais regulamentados por lei).
-A notificación de cesaren as causas que motivaron a concesión da excedencia forzosa deberá realizala o traballador ou traballadora ao sindicato nacional dentro dos trinta días seguintes a que se dea esta circunstancia. De non se producir esta notificación, o sindicato nacional declarará o traballador ou traballadora en situación de excedencia voluntaria de acordo coa letra a) deste artigo.
c) Especiais.
Por solicitude do traballador ou traballadora, e cos mesmos efectos da excedencia forzosa, polos seguintes motivos:
-Os traballadores e traballadoras, calquera que sexa a súa antigüidade na empresa, terán dereito a un período de excedencia de duración non superior a tres anos para atender o coidado dun fillo/a cando o sexa por natureza, adopción ou acollemento, tanto permanente como preadoptivo, e poderá exercerse ata que acade a idade de oito anos.
-Os traballadores e traballadoras, calquera que sexa a súa antigüidade na empresa, terán dereito a pasar á situación de excedencia, por un período máximo de tres anos, para atender o coidado dun familiar ata o segundo grao de consanguinidade ou afinidade (tanto por matrimonio como por parellas de feito).
Este período de excedencia computará para todos os efectos, tanto de promoción como de complementos retributivos, e o traballador ou traballadora terá dereito, mentres dure, á asistencia a cursos de formación profesional; para participar neles deberá ser convocado polo empresario, especialmente con ocasión da súa reincorporación. O traballador ou traballadora terá dereito á reserva do seu posto de traballo durante todo o tempo que permaneza en excedencia polo coidado de familiares.
Como medida de fomento do emprego, todas as excedencias deberán ser suplidas obrigatoriamente por novas contratacións.
Capítulo VI
Retribucións
Artigo 16º.-Salarios.
Os salarios establecidos para o persoal do Sindicato Nacional de CC.OO. de Galicia son os que figuran na táboa anexo I.
Establécese un complemento denominado axuda escolar de 171,14 A para o ano 2003, por cada fillo ou filla, para os traballadores e traballadoras con fillos en idade escolar. Este importe aboarase nunha soa paga na nómina do mes de agosto. Será aboado na súa totalidade, independentemente da súa xornada laboral, ben traballen a xornada completa ou ben a teñan reducida.
Este complemento actualizarase na mesma proporción que o incremento que se estableza no convenio colectivo.
Artigo 17º.-Gratificacións extraordinarias.
Establécense dúas pagas extras: a de xullo (aboable o 30 de xuño) e a de decembro (aboable do 1 ao 15 de decembro). Por elección de cada traballador ou traballadora, estas pagas poderanse cobrar de xeito rateado durante os doce meses do ano.
Artigo 18º.-Axudas de custo e desprazamentos.
A persoa asalariada que por necesidades organizativas ou sindicais -seguindo a orientación do órgano sindical do cal depende-teña que se desprazar a poboacións distintas daquela onde ten o seu centro de traballo, recibirá como compensación as axudas de custo que en cada momento estean vixentes para o conxunto do sindicato nacional.
No caso de viaxar en coche particular, a quilometraxe será en razón da cantidade en vigor no sindicato nacional, e as viaxes en transporte público, en razón do importe dos billetes.
Se por circunstancias excepcionais os gastos orixinados polo desprazamento exceden o importe das axudas de custo, o exceso será aboado tras a xustificación e aprobación pola estrutura correspondente do sindicato.
Artigo 19º.-Horas extras.
A realización de horas extraordinarias queda totalmente suprimida no Sindicato Nacional de CC.OO. de Galicia.
Artigo 20º.-Complemento IT.
Durante os períodos de baixa, sexa cal sexa a súa orixe, os traballadores e traballadoras do sindicato nacional percibirán o 100% do seu salario.
Artigo 21º.-Incremento salarial e revisión.
Para o ano 2002 establécese un incremento salarial igual ao IPC previsto máis un punto.
Para o ano 2003 establécese un incremento salarial igual ao IPC previsto máis dous puntos.
Para o ano 2004 establécese un incremento salarial igual ao IPC previsto máis dous puntos.
O día 1 de xaneiro de cada ano realizarase un incremento a conta.
Artigo 22º.-Revisión salarial.
Finalizados cada un dos exercicios de 2002, 2003 e 2004, procederase a unha revisión salarial consistente en aplicar a diferenza positiva entre o IPC previsto e o real. Este novo incremento, no caso de se producir, conformará un novo parámetro como base de cálculo para o incremento do seguinte ano.
Artigo 23º.-Anticipos e préstamos ao persoal.
Cunha petición motivada, calquera traballador ou traballadora terá dereito a que se lle anticipe a mensualidade correspondente a ese mes.
Con este fin, a dirección e o persoal establecen unha cantidade global ao comezo de cada exercicio. A concesión de préstamos virá determinada polas posibilidades de tesouraría do sindicato nacional.
A contía dos préstamos que o Sindicato Nacional de CC.OO. de Galicia concederá aos seus traballadores e traballadoras non poderá superar o importe de tres mensualidades.
Non se terá dereito á concesión dun préstamo mentres se teña outro en vigor.
Estes préstamos non terán xuros e amortizaranse mensualmente sen superar o 10% do total das percepcións salariais.
Capítulo VII
Garantías sociais
Artigo 24º.-Saúde laboral.
Cando existan problemas de saúde laboral, o comité comunicará o caso á Comisión Executiva do sindicato nacional, achegando, se é posible, unha proposta de solucións.
Realizarase todos os anos unha revisión médica a todo o persoal, incluíndo revisión xinecolóxica ás mulleres. Estas revisións terán carácter voluntario.
Calquera enfermidade do traballador ou traballadora que poida diagnosticar a Seguridade Social como ocasionada polas condicións de traballo, será para os efectos deste convenio considerada como enfermidade profesional.
No caso de enfermidades profesionais non recoñecidas nas disposicións legais, o traballador ou traballadora terá dereito aos permisos retribuídos imprescindibles para a súa curación, así como ao aboamento do custo que supoña a súa rehabilitación.
Para estes efectos serán necesarios -para recoñecer a enfermidade laboral-o diagnóstico de dous facultativos, un deles elixido entre a dirección e o comité. No caso de diagnósticos contraditorios, será preciso recorrer a un terceiro facultativo.
As traballadoras, durante o período de xestación ou lactación, terán dereito (se así o solicitan) ao cambio do posto de traballo, cando a tarefa que realicen poida prexudicar a súa saúde ou a do feto.
En todas aquelas materias que afecten a seguridade e hixiene no traballo será aplicable a Lei 31/1995, do 8 de novembro, de prevención de riscos laborais, as súas normas regulamentarias de desenvolvemento e demais normativas concordantes. As disposicións de carácter laboral contidas na dita lei, así como as normas regulamentarias que se diten para o seu desenvolvemento, teñen o carácter de dereito necesario mínimo indispoñible, sendo por tanto de plena aplicación, con independencia do previsto neste artigo.
A protección da saúde e a seguridade dos traballadores e traballadoras constitúen un obxectivo básico e prioritario das partes asinantes e consideran que, para acadalo, se require unha correcta avaliación dos riscos nos postos de traballo, que permita a planificación de actuacións preventivas co obxecto de eliminar ou controlar e reducir os ditos riscos.
Durante os seis primeiros meses de vixencia deste convenio, levaranse a cabo as seguintes accións:
-Avaliación de riscos de cada posto de traballo.
-Coa información obtida da avaliación de riscos nos postos de traballo, planificarase a actividade preventiva, co obxecto de eliminar ou controlar e reducir os riscos.
-Realizarase unha campaña de información e formación en materia de seguridade e saúde laboral dirixida a todos os traballadores e traballadoras.
Este plan de actuacións realizarase seguindo os mecanismos de información e consulta á representación dos traballadores previstos na Lei de prevención de riscos laborais.
Durante o primeiro ano de vixencia do convenio, a empresa adquire o compromiso de adoptar todas aquelas medidas necesarias tendentes a garantir a seguridade dos traballadores e traballadores, en todo o concernente á seguridade dos centros onde desenvolven as súas actividades. Polo tanto, a empresa comprométese á adopción dun plan de seguridade do edificio acorde coa normativa vixente en materia de seguridade de edificios. Isto implica crear as medidas necesarias para o caso de evacuación (saídas de emerxencia, sinalizacións, protección contra incendios, etc.). Do mesmo xeito, compromete á limpeza e mantemento dos sistemas de calefacción segundo a normativa vixente.
* Vixilancia da saúde dos traballadores e traballadoras.
Realizarase todos os anos unha revisión médica a todo o persoal, incluída a revisión xinecolóxica ás mulleres.
Só poderá levarse a cabo cando o traballador/a preste o seu consentimento, salvo naqueles casos en que, logo de consultar os representantes dos traballadores/as, se considere imprescindible para avaliar os efectos das condicións de traballo sobre a saúde dos traballadores ou para verificar se o estado de saúde dun traballador ou traballadora pode entrañar perigo para el mesmo, para os demais traballadores ou para outras persoas relacionadas coa empresa, ou cando veña establecido por disposición legal.
Levarase a cabo respectando sempre o dereito á intimidade, a dignidade do traballador e a confidencialidade, e non poderá ser usado con fins discriminatorios nin no seu prexuízo.
Calquera enfermidade do traballador ou traballadora que poida diagnosticar a Seguridade Social como ocasionada polas condicións de traballo será considerada, para os efectos deste convenio, como enfermidade profesional.
No caso de enfermidades profesionais non recoñecidas nas disposicións legais, o traballador terá dereito aos permisos retribuídos imprescindibles para a súa curación, así como ao aboamento do custo que supoña a súa rehabilitación. Para estes efectos serán necesarios -para recoñecer a enfermidade laboralo diagnóstico de dous facultativos, un deles elixido pola dirección e mais o comité. No caso de diagnósticos contraditorios, será preciso recorrer a un terceiro facultativo.
* Protección á maternidade.
Cando no posto de traballo existan axentes, procedementos ou condicións de traballo que poidan influír negativamente na saúde da muller preñada ou do feto, procederase á modificación das condicións de traballo ou ao cambio de posto, sen menoscabo das condicións económicas da traballadora, o que terá efectos ata que o estado de saúde da traballadora permita a súa reincorporación ao posto ou función anterior.
* Protección de traballadores e traballadoras especialmente sensibles a determinados riscos.
-Garántese de xeito específico a protección dos traballadores e traballadoras que, polas súas características persoais ou estado biolóxico coñecido, incluídos aqueles que teñan recoñecida a situación de minusvalidez, sexan especialmente sensibles aos riscos derivados do traballo.
-Cando unha situación específica comporte un risco para a saúde do traballador ou traballadora e esta estea debidamente xustificada cos informes médicos pertinentes, procederase decontado ao cambio de posto de traballo a outro de similar categoría.
Artigo 25º.-Póliza de seguros.
Establécese, para todo o persoal afectado por este convenio, unha póliza de seguros que cubrirá a cantidade de 18.000 A nos casos de morte ou invalidez causadas por accidente ou enfermidade profesional declarada pola Seguridade Social.
Artigo 26º.-Acción social. Xubilación especial aos 64 anos.
* Xubilación especial aos 64 anos.
O sindicato nacional obrígase a substituír simultaneamente os traballadores e traballadoras de 64 anos que voluntariamente se xubilen -ao abeiro do Real decreto lexislativo 14/1981 de agosto e demais disposicións legais concordantes-, por outro traballador ou traballadora que sexa titular do dereito a calquera das prestacións económicas por desemprego ou mozo/moza demandante de primeiro emprego.
Artigo 27º.-Formación.
Para cursar estudos oficiais con regularidade poderase solicitar a correspondente redución de xornada, que levará implícita a redución de salario correspondente.
-Antes da finalización do primeiro trimestre de cada ano, a comisión de persoal elaborará un plan de formación adaptado ás necesidades profesionais do cadro de persoal.
-Considerarase tempo traballado para todos os efectos cando os cursos se celebren dentro do horario de traballo, e sempre que sexan de formación continua. Cando a asistencia sexa obrigatoria, os traslados compensaranse horariamente.
Así mesmo, para facilitar a formación profesional e o desenvolvemento persoal, concederanse permisos para os seguintes supostos:
-Permisos retribuídos para concorrer a exames finais e probas de aptitude e avaliación para a obtención dun título académico ou profesional recoñecidos, durante o tempo preciso para a súa execución e desprazamento.
-Permisos retribuídos, cun límite de 50 horas ao ano, para a asistencia a cursos de perfeccionamento profesional (non oficiais) e cuxo contido estea directamente relacionado co posto de traballo.
-Para cursar estudos oficiais con regularidade, poderase solicitar a correspondente redución de xornada, así como elixir a quenda.
Artigo 28º.-Traballadores e traballadoras minusválidos.
* Concepto de minusvalidez.
Entenderase por minusvalidez aquela que experimenten persoas cunhas posibilidades de integración educativa, laboral ou social diminuídas nun grao igual ou superior ao 33%, como consecuencia dunha deficiencia previsiblemente permanente, de carácter conxénito ou non, nas súas capacidades físicas, psíquicas ou sensoriais.
* Cota de reserva.
A Comisión Executiva tenderá, nas novas contratacións, a empregar un número de traballadores ou traballadoras minusválidos non inferior ao 5% do cadro de persoal, entre os que estean inscritos como tales no correspondente rexistro de traballadores ou traballadoras minusválidos da oficina de emprego.
Non poderán considerarse dentro da cota de reserva aqueles traballadores e traballadoras que adquiran unha minusvalidez como consecuencia de accidente ou enfermidade profesional ou accidente e enfermidade común, que estivesen prestando os seus servizos para a Comisión Executiva.
* Reincorporación de persoal con minusvalideces.
A Comisión Executiva conservará o nivel salarial e profesional das persoas diminuídas que pasen a ter a consideración de tales despois dun accidente de traballo, enfermidade ou accidente non laboral, sobrevido despois do seu ingreso no sindicato nacional.
Nesta circunstancia, o sindicato nacional verase na obriga de adaptar o posto de traballo ás novas condicións físicas, psíquicas ou sensoriais do traballador ou traballadora, en función da súa minusvalidez.
Cando os equipos profesionais consideren que a adaptación non se pode levar a cabo, asignaráselle ao traballador ou traballadora un posto de traballo compatible coa súa minusvalidez. O traballador ou traballadora poderá optar entre que se lle pague o salario que corresponda ao novo posto de traballo ou que se lle manteña o que en cada momento sexa asignado á categoría e posto de traballo anterior.
* Selección.
Para poder concorrer ás probas de acceso a prazas reservadas para persoas minusválidas, acreditaranse, mediante certificado emitido polos equipos multiprofesionais, as capacidades residuais laborais do interesado ou interesada; así como as adaptacións necesarias para a realización das probas de selección se isto for preciso, para garantir a equidade da súa realización.
* Relación de postos de traballo.
A comisión paritaria establecerá a relación dos postos de traballo que deban destinarse preferentemente aos minusválidos ou minusválidas e os que se lles reserven con preferencia absoluta.
* Xornada.
O persoal con minusvalidez poderá realizar unha xornada de traballo inferior á establecida neste convenio, a pedimento do interesado ou interesada. A duración adecuarase ás súas condicións físicas, psíquicas ou sensoriais, e a remuneración será proporcional ao tempo de prestación dos seus servizos.
Capítulo VIII
Dereitos sindicais
Artigo 29º.-Dereitos sindicais.
Todos os previstos pola lexislación vixente e, en particular, todo o persoal asalariado do sindicato nacional terá dereito a:
1. O persoal laboral do sindicato nacional terá dereito a tempos retribuídos para a realización de asembleas en tempo de traballo.
2. Información relativa á actividade e xestión do sindicato nacional en todos os ámbitos e a través
dos distintos medios, se teñen a condición de afiliados/afiliadas.
3. Participación, mediante a representación do persoal, en todas as funcións previstas neste convenio.
4. Participación nas distintas actividades sindicais e culturais do sindicato.
5. Elección e revogación das persoas representantes do persoal.
As persoas representantes terán dereito a:
1. Participar nos cursos de formación sindical e profesional.
2. Os delegados e delegadas disporán cada un do crédito de horas mensuais que legalmente lles corresponda, e teñen a posibilidade de transvasalas entre eles.
3. Terán acceso á información das contas, balances e situación económica xeral do Sindicato Nacional de CC.OO. de Galicia e organizacións do seu ámbito.
4. No caso de que as persoas que representan o persoal tivesen necesidade de desprazarse a algunha localidade para resolveren asuntos relacionados coas súas funcións, os gastos de desprazamento correrán a cargo do sindicato nacional.
5. Seren informados pola Comisión Executiva do sindicato nacional das sancións ou amoestacións impostas, independentemente do seu grao, antes de facelas efectivas.
6. Serán consultados sobre calquera modificación ou variación nos contratos ou condicións laborais dos traballadores e traballadoras antes de que estas sexan aplicadas.
7. Terán dereito a convocar ou ser convocados pola Comisión Executiva do sindicato nacional para trataren todas aquelas cuestións que pola súa importancia se considera que deban ser tratadas dun xeito colectivo.
O comité intercentros do persoal laboral do Sindicato Nacional de CC.OO. de Galicia estará composto polos membros do comité de empresa da Coruña e polos delegado/delegadas de persoal de Pontevedra, Lugo e Ourense.
Capítulo IX
Réxime disciplinario
Artigo 30º.-Relacións laborais.
Será a Comisión Executiva, e dentro desta preferentemente as secretarías de organización e servizos de cada ámbito, as que desempeñen a responsabilidade e representación da Comisión Executiva para os efectos de relacións laborais e cumprimento do convenio.
Artigo 31º.-Faltas e sancións.
1. Faltas.
* Leves.
-Catro faltas de puntualidade nun mes sen que exista causa xustificada.
-Discusións que repercutan na boa marcha dos servizos.
-Faltar ao traballo un día ao mes sen causa xustificada.
-A desatención e falta de corrección no trato cos traballadores e traballadoras afiliados ou non.
-O abandono do traballo sen causa xustificada.
* Graves.
-Impuntualidade non xustificada en dez ocasións en tres meses.
-Faltar ao traballo de dous a catro días durante un mes.
-A simulación de enfermidade ou accidente.
-A realización, sen permiso, de traballos particulares durante a xornada laboral.
-Simular a presenza doutro traballador ou traballadora utilizando calquera medio para este fin.
-As ofensas de palabra ou de obra contra persoas, cometidas dentro do centro de traballo, cando non revistan gravidade.
-A embriaguez ocasional.
-A neglixencia no traballo.
-Cambiar, mirar ou remexer efectos persoais doutros compañeiros ou compañeiras sen a debida autorización.
-A reincidencia na comisión de catro ou máis faltas leves, aínda que sexan de distinta natureza e sempre que houbese sanción no período dun trimestre.
* Moi graves.
-Faltar ao traballo durante máis de catro días nun período dun mes, sen causa xustificada.
-A fraude, deslealdade ou abuso de confianza nas xestións encomendadas.
-O roubo, tanto aos demais traballadores ou traballadoras coma ao sindicato ou a calquera persoa dentro dos locais do sindicato ou fóra deles.
-A reincidencia en tres ou máis faltas graves, aínda que sexan de distinta natureza, dentro do mesmo ano, sempre que se impuxesen sancións.
-Realización de actividades que impliquen competencia desleal contra o sindicato.
-A violación de segredos de obrigada reserva que produza grave prexuízo para o sindicato.
-O abuso de autoridade exercido por quen desempeñe funcións de mando.
-O acoso sexual.
-O acoso moral.
2. Sancións.
As sancións aplicables, segundo a gravidade e circunstancias das faltas cometidas, serán as seguintes:
* Leves.
-Amoestación verbal.
-Amoestación escrita.
* Graves.
-Suspensión de emprego e soldo dun a dez días.
-Inhabilitación, por un prazo non superior a un ano, para o ascenso a categorías superiores.
* Moi graves.
-Suspensión de emprego e soldo de once días a un mes.
-Inhabilitación durante dous anos para pasar a categorías superiores.
-Retirada de grao.
-Despedimento.
Para a aplicación das sancións terase en conta o maior ou menor grao de responsabilidade de quen comete a falta, a categoría profesional e a repercusión do feito no resto do persoal e na actividade do sindicato.
Para proceder á imposición dunha sanción, será imprescindible a incoación dun expediente disciplinario.
A incoación do expediente terá que comunicarse por escrito, simultaneamente á persoa interesada e á representación do persoal, a cal poderá intervir en cantas probas se realicen.
Capítulo X
Comisión paritaria
Artigo 32º.-Comisión de interpretación, vixilancia e estudo do convenio.
Constitúese unha comisión paritaria composta por tres representantes dos traballadores e traballadoras e tres membros en representación da dirección do sindicato nacional, para resolver as cuestións que deriven da interpretación ou aplicación do convenio.
Xuntarase a pedimento de calquera das partes mediante convocatoria expresa comunicada cun mínimo de dez días de antelación, salvo razón de urxencia acordada por ambas as partes e con indicación dos asuntos que se van tratar.
Os acordos que adopte a comisión terán forza vinculante para ambas as partes.
Artigo 33º.-Acoso.
Prevención e sanción do acoso no ámbito laboral.
-Definición de acoso sexual:
«O acoso sexual no traballo é toda conduta verbal ou física, de natureza sexual, desenvolvida no ámbito da organización e dirección dunha empresa, ou en relación ou como consecuencia dunha relación de traballo, realizada polo traballador ou responsable que sabe ou debe saber que é ofensiva e non desexada para a vítima, o que determina unha situación que afecta o emprego e as condicións de traballo e que crea un ambiente laboral ofensivo, hostil, intimidatorio ou humillante» (1).
(1) En calquera das dúas cláusulas de acoso sexual deberíase introducir o concepto de acoso para dar a coñecer o que realmente significa.
1. Todos os traballadores e traballadoras serán tratados coa dignidade que corresponde á persoa e sen
discriminación por razón de sexo; non se permitirá o acoso sexual nin as ofensas baseadas no sexo, tanto físicas coma verbais.
En calquera caso, tales situacións trataranse coa máxima discreción.
2. Consonte a Recomendación da CE 92 (131), relativa á protección da dignidade do home e a muller no traballo, a empresa comprométese a garantir un ambiente laboral exento de acoso sexual, sendo a súa obriga previr estas situacións e sancionalas cando sucedan.
-Definición de acoso moral:
Constitúen o acoso moral os procedementos abusivos, palabras ou sobreentendidos, xestos e miradas que, pola súa frecuencia e sistematización, afectan a integridade psíquica ou física dunha persoa.
As comisións executivas das distintas unións comarcais e federacións son as responsables das condicións nas que se desenvolve a actividade laboral; daquela, ao ser o acoso tipificado como falta no convenio colectivo, é a Comisión Executiva quen ten o poder disciplinario para sancionar as condutas ilícitas que se produzan no seu ámbito de dirección. Polo tanto, no caso de denuncia de situación de acoso:
O traballador ou traballadora que denuncie situación de acoso sexual ou moral será trasladado automaticamente do seu posto de traballo se así o solicita, con carácter preventivo.
A Comisión Executiva realizará unha investigación interna, en colaboración cos delegados e delegadas de persoal, poñendo en coñecemento destes tanto as conclusións da investigación como as posibles medidas que cumpra adoptar.
Actuarase do mesmo xeito nos casos de acoso laboral e ambiental. Toparémonos ante un suposto acoso laboral cando unha persoa xerarquicamente superior discrimine o traballador ou traballadora dificultando o seu acceso á formación profesional e o emprego, así como á continuidade do contrato de traballo, a promoción profesional, o salario, etc. Por outro lado, prodúcese acoso ambiental cando o suxeito activo do acoso crea coa súa conduta un ambiente laboral intimidatorio, hostil ou humillante para a persoa que é obxecto desa actitude,e, en determinadas circunstancias, contraria ao principio de igualdade de trato. Santiago de Compostela, 5 de maio de 2004.